Vrou vas wat glo man oor owerspel vermoorArgieffoto ŉ 42-jarige vrou is in Limpopo in hegtenis geneem ná sy haar man glo Sondag met ŉ mes doodgesteek het. Brig. Motlafela Mojapelo, woordvoerder van die polisie, het gesê die voorval het die aand omstreeks 21:15 plaasgevind toe sy haar man met ŉ ander vrou by hul huis in Kuranta, Mokwakwaila in Tzaneen betrap het. “Die ma van sy twee kinders het glo onverwags by die huis opgedaag en hulle betrap. Daar was ŉ bakleiery tussen die twee vroue en toe die man wou ingryp, het sy vrou hom glo met ŉ skerp voorwerp aangeval,” het Mojapelo verduidelik. Die 43-jarige man is na ŉ plaaslike kliniek geneem waar hy dood verklaar is. Die polisie is ontbied en die vrou is in hegtenis geneem. Sy sal na verwagting Woensdag in die Bolobedu-landdroshof verskyn op aanklag van moord.